ИНФОРМАЦИЈА

О ЈАВНОМ СЛУШАЊУ ОДРЖАНОМ 26. ЈАНУАРА 2023. ГОДИНЕ

НА ТЕМУ:„ПРЕДСТАВЉАЊЕ ПРЕДЛОГА ЗАКОНА КОЈИ СЕ ДОНОСЕ У ЦИЉУ УСКЛАЂИВАЊА СА АКТОМ О ПРОМЕНИ УСТАВА РЕПУБЛИКЕ СРБИЈЕ („СЛУЖБЕНИ ГЛАСНИК РС“, БРОЈ 115/21), КОЈИ ЈЕ ПОТВРЂЕН НА РЕПУБЛИЧКОМ РЕФЕРЕНДУМУ 16. ЈАНУАРА 2022. ГОДИНЕ“

Одбор за уставна питања и законодавство је, на основу одлуке донете на 12. седници, одржаној 23. јануара 2023. године, дана 26. јануара 2023. године, одржао Јавно слушање на тему: „Представљање предлога закона који се доносе у циљу усклађивања са Актом о промени Устава Републике Србије („Службени гласник РС“, број 115/21), који је потврђен на републичком референдуму 16. јануара 2022. године“. Јавним слушањем је председавала Јелена Жарић Ковачевић, председник Одбора.

Јавно слушање је почело у 11,00 часова.

Јавном слушању присуствовали су чланови/заменици чланова Одбора: Павле Грбовић, заменик председника Одбора, Оља Петровић, Зоран Томић, Угљеша Мрдић, Милица Николић, Жика Бујуклић, Дубравка Краљ, Небојша Цакић, Сања Јефић Бранковић и Милан Глушац.

Учесници јавног слушања, били су народни посланици Ђорђе Комленски, Зоран Лутовац, Татјана Медвед, Јелена Јеринић, Ана Миљанић, Биљана Ђорђевић, Јахја Ферхатовић, Наташа Ивановић, Марина Рагуш, Нада Мацура, Срђан Миливојевић, Родољуб Станимировић, Јадранка Јовановић, Татјана Манојловић, Марија Јовановић и Радмила Васић.

На јавном слушању учешће су узели: Иван Бошњак, државни секретар Министарства за људска и мањинска права и друштвени дијалог, Владимир Винш, помоћник министра правде, Јован Ћосић, помоћник министра правде и Бобан Џунић, председник скупштине града Ниша.

 На јавном слушању узели су учешће представници судова: Татјана Вуковић, судија Врховног касационог суда, Радојка Маринковић, председник Управног суда, Вера Маринковић, председник Одељења судске праксе у Управном суду, Снежана Марић, заменик председника Привредног апелационог суда, Горан Божић, судија Прекршајног апелационог суда, Данијела Николић, председник Апелационог суда у Нишу, Иван Булатовић и Дијана Јанковић, судије Апелационог суда у Нишу, Зорица Игњатовић, судија Апелационог суда у Крагујевцу, Мишел Марковић, председник Прекршајног суда у Нишу, Саша Дујковић, председник Основног суда у Нишу.

На јавном слушању узели су учешће представници Републичког јавног тужилаштва Тамара Мировић, Наташа Кривокапић и Горан Илић, заменици Републичког јавног тужиоца; Снежана Станојковић, тужилац за ратне злочине; Оливера Обрадовић, заменик апелационог јавног тужиоца у Крагујевцу и Светлана Ненадић, заменик јавног тужиоца у Првом основном јавном тужилаштву у Београду.

На јавном слушању узели су учешће представници Високог савета судства Зорана Делибашић, заменик председника Високог савета судства и Вукица Кужић, изборни члан Високог савета судства, и представници Државног већа тужилаца Тања Вукићевић и Борис Павловић, чланови Државног већа тужилаца.

На јавном слушању учешће су узели представници адвокатуре: Тања Арсић, члан Управног одбора Адвокатске коморе Србије; Милан Петровић, председник Адвокатске коморе Ниш и адвокати Предраг Митић, Миодраг Јањић и Јовица Тодоровић.

На јавном слушању учешће су узели професори правних факултета: Зоран Лончар, професор Правног факултета у Новом Саду, Суад Бећировић, Љиљана Дапчевић Марковић и Енвер Међедовић, професори Универзитета у Новом Пазару, Милош Станић, представник Института за упоредно право.

На јавном слушању узели су учешће: Њ. Е. Raul Bartolome, амбасадор Краљевине Шпаније, Carsten Meyer-Wiefhausen, представник амбасаде Савезне Републике Немачке, Марија Стефановић, представник амбасаде Белгије, Мирјана Цветковић и Giulio Zanni, представници делегације ЕУ у Србији, Данко Рунић, Маја Мићић Лазовић и Дарја Котуровић, представници Савета Европе у Србији, Дина Добрковић, представник мисије ОЕБС – а у Србији.

На јавном слушању узели су учешће: представници Друштва судија Србије Снежана Бјелогрлић, председник Друштва судија Србије, Рената Павешковић, заменик председника Друштва судија Србије и Надежда Видић, члан Управног одбора Друштва судија Србије и представници Удружења тужилаца Србије Лидија Комлен Николић, председник Председништва Удружења тужилаца Србије, Радован Лазић, председник Управног одбора Удружења тужилаца Србије, Предраг Миловановић, члан Удружења тужилаца Србије и изборни члан Државног већа тужилаца; Ђорђе Прпа и Илија Ђукић, представници Асоцијације судских помоћника.

На јавном слушању узели су учешће представници невладиних организација: Немања Ненадић, председник организације Транспарентност Србија; Катарина Голубовић и Милан Филиповић, представници организације YUCOM; Вања Мацановић, представник организације Аутономни женски центар; Кристина Калајџић, представник организације Партнери Србија.

 Председник Одбора госпођа Јелена Жарић Ковачевић отворила је јавно слушање, поздравила председника Народне скупштине Републике Србије господина Владимира Орлића и министра правде госпођу Мају Поповић, и на самом почетку дала реч председнику Народне скупштине да поздрави госте и народне посланике.

 Председник Народне скупштине др Владимир Орлић истакао је да је јавно слушање прилика да се разговара о веома важној теми, о предлозима закона који се односе на правосуђе, и које ће Народна скупштина ускоро донети у циљу усклађивања са Актом о промени Устава. Ово је велики и важан посао којим у најзначајнијој мери подижемо демократске стандарде у нашој држави и нашем друштву на ниво виши него што је био икада и то је важно из много разлога. Доношењем закона спречавамо да се дешавају и неке тешке и погубне ствари које су се дешавале у прошлости, и додатно оснажујемо наше институције и поверење грађана у њих. Овим дајемо и додатне, важне, значајне аргументе за све они који и сада у нашу државу улажу и који ће то да раде у перспективи.

 Председник Народне скупштине је такође истакао да је ово финална фаза поступка усклађивања правосудних закона са Актом о промени Устава Републике Србије, који је све време био потпуно отворен, транспарентан, у ком је учествовао свако ко је то желео, и имао прилику да да коментар и да упути сугестију, и тако да утиче на решења са своје стране. Наравно, струка је та која је имала одлучујућу реч све време, и кроз консултације са Венецијанском комисијом дошли смо до закључка да је ово не само по најбољим стандардима које смо ми имали икада, него и најбољим стандардима како то виде и Европа и свет.

 Народна скупштина ће након овог јавног слушања одржати и своју седницу. Обезбеђени су сви процедурални услови у складу са Пословником да на квалитетан начин овај важан посао приведемо крају са успехом. Председник је истакао да је то је за нашу земљу важно и биће једна од значајнијих, квалитативних, позитивних промена које смо успели да изборимо проводећи државну политику која је напредак Србије у сваком смислу обећала, за то добила подршку и постоји и снажна подршка нашег народа, пун легитимитет за ове промене и реформе које вршимо, показан и кроз изјашњавање непосредно људи на референдуму, али и кроз народну подршку, управо овој државној политици.

 Министар правде госпођа Маја Поповић истакла је да је рад на имплементацији уставних амандмана почео пре више од годину дана, чим су уставни амандмани усвојени у Народној скупштини. Посебно се захвалила радним групама које су радиле на изради сета правосудних закона, који су вредно радили, да би дошли до најквалитетнијих могућих законских решења.

 Цео поступак доношења сета правосудних закона, био је апсолутно транспарентан и инклузиван. То је оценила и Венецијанска комисија у свом мишљењу. Венецијанска комисија није само позитивно оценила транспарентност процеса доношења ових правосудних закона, већ је дала и позитивне коментаре на текстове предлога правосудних закона. Све примедбе које су добијене имплементиране су у сет ових правосудних закона.

 Суштина предлога закона је на јачању капацитета независности судства и самосталности јавних тужилаштва. Свима нама је важно да живимо у правно сигурној земљи, са независним судством и самосталним јавним тужилаштвом.

 Интерес грађана, да буду веће плате и веће пензије могуће је остварити само ако имамо владавину права, правну сигурност у земљи и такво сигурно окружење да ће доћи страни инвеститори. Без тога нема напретка, нема повећања БДП-а.

 Захвалила се Савету Европе и Европској унији на свој помоћи коју су пружили током овог процеса.

 На крају излагања истакла је да материјални положај судија треба да се поправи о чему постоји пуна свест. У консултацији са Министарством финансија дошло се до закључка да се тренутно налазимо у енергетско-финансијској кризи и да повећање плата у периоду од годину дана нећемо моћи да реализујемо, али свакако државно руководство је потпуно свесно да до повећања судијских и тужилачких плата мора да дође, као и до изједначавања плата судија за прекршаје са судијама редовне надлежности.

 У дискусији су учествовали: Тања Арсић, члан Управног одбора Адвокатске коморе Србије, Владимир Винш, помоћник министра правде, народни посланик Јанко Веселиновић, заменик члана Одбора за уставна питања и законодавство, народни посланик Зоран Томић, члан Одбора за уставна питања и законодавство, Катарина Голубовић, председник Комитета за људска права (YUCOM), Илија Ђукић, представник Асоцијације судијских помоћника, Вања Мацановић, представник организације Аутономни женски центар, Немања Ненадић, председник организације Транспарентност Србија, народни посланик Јелена Јеринић, народни посланик Угљеша Мрдић, члан Одбора за уставна питања и законодавство, народни посланик Павле Грбовић, заменик председника Одбора за уставна питања и законодавство, Светлана Ненадић, члан председништва Удружења тужилаца Србије и члан Радне групе за израду правосудних закона и Предраг Миловановић, члан Удружења тужилаца Србије и изборни члан Државног већа тужилаца, чија су излагања тонски снимана.

 Председник Одбора за уставна питања и законодавство госпођа Јелена Жарић Ковачевић закључила је Јавно слушање тако што се захвалила свим присутним учесницима што су узели учешће у раду и изнели своје ставове. Изразила је наду да ће ово јавно слушање помоћи народним посланицима када се буде дискутовало о предлозима закона у начелу, и када се буде дискутовало о предлозима закона у појединостима, имајући на уму да су се на јавном слушању могла чути различита мишљења и ставови.

Саставни део Информације чине стенографске белешке, сачињене на основу тонског снимка јавног слушања.

Јавно слушање је завршено у 13,35 часова.